ከ260 ሚሊዮን በላይ የሚሆኑ ህጻናት የትምህርት እድል እንደማያገኙ ዩኔስኮ አስታወቀ
በዓለም ከ260 ሚሊዮን በላይ የሚሆኑ ህፃናትና ወጣቶች የትምህርት እድል እንደማያገኙ የተባበሩት መንግስታት የትምህርት ፣የሳይንስና የባህል ድርጅት (ዩኔስኮ) አስታወቀ ፡፡ከ250 ሚሊዮን በላይ የሚሆኑት ህፃናት አራተኛ ክፍልን አጠናቀው የመፃፍና የማንበብ ክህሎት የሌላቸው መሆኑና ይህም ከዝቅተኛ እስከ መካከለኛ ገቢ ባላቸው ሀገራት ላይ የተስተዋለ እንደሆነም ሪፖርቱ ጠቁሟል፡፡    የተባበሩት መንግስታት የትምህርት፣የሳይንስና የባህል ድርጅት ዩኔስኮ አዲስ ይዞት በወጣው ሪፖርት በዓለማችን ላይ ከ260 ሚሊዮን በላይ ህፃናትና ወጣቶች የትምህርት እድል እንደማያገኙና ይህ አሃዝ ደግሞ ከሩሲያ፣ጀርመንና ፖላንድ ሀገራት የህዝብ ቁጥር ድምር ጋር ተመሳሳይ መሆኑ ችግሩን አሳሳቢ እንዳደረገው ያትታል፡፡ሪፖርቱ እ.ኤ.አ ከ2010 እስከ 2015 ድረስ በ128 ሀገራት ጥናት ተደርጎ የወጣ ሲሆን እድሜያቸው ከ6-11 የሚደርሱ 61ሚሊዮን የሚሆኑ የመጀመሪያ ደረጃ ተማሪዎች፣እድሜያቸው ከ12-14 የሆኑ 61 ሚሊዮን የሚሆኑ የሁለተኛ ደረጃ ተማሪዎች እንዲሁም 142 ሚሊዮን የሚደርሱ እድሜያቸው ከ15-17 የሆኑ ህፃናት ተማሪዎች የትምህርት እድል ሳያገኙ የቀሩ ናቸው ይላል፡፡ጥናቱ መሰረት አድርጎ የወጣው ለ2030 አለም አቀፍ አጀንዳ ለሆነው ቀጣይነት ያለው እድገት ሲሆን በአለም አቀፉ የትምህርት ተቋም እና በተባበሩት መንግስታት የትምህርት፣የሳይንስና የባህል ተቋም ዩኔስኮ አማካኝነትም ነው፡፡የዩኔስኮ ዋና ዳይሬክተር ኢሪና ቦኮቫ ለአልጀዚራ እንደገለፁት አለም አቀፉ ማህበረሰብ አሁን ላይ አንድ በመሆንና የጋራ አቅሙን በመጠቀም በትምህርት ተደራሽነትና ጥራት ላይ በመስራት ለ2030 የተያዘውን እቅድ ማሳካት እንደሚገባና ህፃናት የትምህርት እድል እንዲያገኙ መስራት እንዳለብን የሚያሳይ ሪፖርት ነው ሲሉ ተናግረዋል፡፡አሁን ላይ ከ264 ሚሊዮን በላይ የሚሆኑ ህፃናትና ወጣቶች በተለያዩ ማህበራዊና ኢኮኖሚያዊ ችግሮች ምክንያት ወደ ትምህርት ገበታቸው አይሄዱም፣ይህ ደግሞ ከፍተኛ የሚባል ኪሳራን በትውልድ ላይ የሚያስከትል በመሆኑ ሁላችንም በጋራ ልንሰራበት ይገባል ያሉት ዋና ዳይሬክተሩ ትምህርት የአንድን ሀገር እድገት የሚያረጋግጥ ብቸኛ መሣሪያ በመሆኑ ይህንን ለማረጋገጥ ደግሞ የጋራ ጥረት ያስፈልጋል ሲሉም አክለዋል፡፡ይህን ያህል ቁጥር ያላቸው ህፃናት የትምህርት እድል ለምን አላገኙም ሲል ደግሞ ሪፖርቱ በርካታ ምክንያቶችን አስቀጧል፡፡ በዋናነት ትምህርት ቤቶች በሁሉም አካባቢዎች አለመስፋፋታቸው፣ጥራት ያላቸው መምህራን እጥረትና ከ400 ሚሊዮን በላይ የሚሆኑት የዓለማችን ህፃናት የመማሪያ ጠረጰዛ የሌላቸው በመሆኑ ነው ይላል፡፡ ይህ ችግር ደግሞ በአብዛኛው በአፍሪካ ሀገሮች የሚስተዋል ሲሆን የኤዠያና የደቡብ አሜሪካ ሀገራት ላይም ጎልቶ ይስተዋላል ሲል ያስቀምጣል፡፡አሁን የወጣው ሪፖርት በዳሰሳውም ከ48 ነጥብ 5 ሚሊዮን በላይ የሚሆኑ ህፃናት በጦርነት ቀጠና እየተናጡ ባሉ ሀገራት ላይ የሚገኙ በመሆናቸው ትምህርታቸውን ለመከታተል አዳጋች ሆኖባቸዋል ይላል፡፡በሶሪያ ብቻ እንኳን ከ2 ሚሊዮን በላይ ህፃናት በሀገሪቱ በተፈጠረው አለመረጋጋት የተነሳ ትምህርታቸውን መከታተል የተሳናቸው ናቸው፡፡ቤተሰቦቻቸው ድሃ፣ያልተማሩና ሥራ አጥ በመሆናቸው ምክንያት የተነሳም በርካታ ህፃናት ወደ ትምህርት ቤት ሄደው እንዳይማሩ አድርጓቸዋልም ተብሏል፡፤በሪፖርቱ ላይ ከ50 በመቶ በላይ የሚሆኑት ሴት ህፃናት ከትምህርት ገበታቸው እንዲቀሩ እየተደረጉ ለጋብቻ በመገደድ ሳይማሩ እንዲቀሩ መደረጉን ጠቅሶ ይህ ድርጊት ደግሞ በአብዛኛው በማደግ ላይ ባሉ ሀገራት ዘንድ ይስተዋላል ሲል አስቀምጧል፡፡ከ150 ሚሊዮን በላይ የሚሆኑት ህፃናት ደግሞ አካል ጉዳተኛ በመሆናቸው በማህበረሰቡ ዘንድ ከሚደርስባቸው የተሳሳተ አመለካከት የተነሳ ከትምህርት ገበታቸው እንዲሰናከሉ እየሆነ መምጣቱም በሪፖርቱ ተጠቅሷል፡፡54 በመቶ የሚሆኑት ህፃናት ደግሞ ትምህርት ቤት በሌለባቸው አካባቢዎች የሚገኙ በመሆናቸው ሳይወዱ በግዳቸው ትምህርታቸውን እንዲያቋርጡ ተገደዋል ሲል ሪፖርቱ ይገልፃል፡፡የዩኔስኮ ሪፖርትን ተንተርሶ ዩሮ ኒውስ እንደዘገበው ደግሞ ከ90 በመቶ በላይ የአለማችን ህዝብ ለሁለተኛ ደረጃ ትምህርት ቤት እድሜው የደረሰ ሲሆን በአማካኝ ከአራት ወጣት ተማሪዎች አንዱ ብቻ ያሟላ መሆኑን ሲገልፅ በአጠቃላይ በዳሰሳው 14 ሀገሮች ብቻ 90 በመቶ የሁለተኛ ደረጃ ትምህርታቸውን ያጠናቀቁ ተማሪዎች እንደሚገኙባቸው አስፍሯል፡፡በአለም ላይ ያለውን ይህን የህፃናት የትምህርት ቀውስ ለመፍታት የየሀገሩ መንግስታት ቀዳሚ ኃላፊነት ቢኖርባቸውም በአንዳንድ ሀገራት ዘንድ ግን ትኩረት በማጣቱ በህፃናት ላይ ቀውስ ፈጥሯል ሲሉ የዩኒስኮ ዳይሬክተሯ በሪፖርታቸው አስቀምጠዋል፡፡ይህንን ችግር ለመፍታት ጠንካራ የሆነ ስልት በመቀየስ የየሀገራቱን መንግስታት ኃላፊነት እንዲወጡ በማድረግ ከችግሩ መውጣት አለባቸው ተብሏል፡፡